贈僧孚
作者：賀鑄
朝代：宋

paragraphs: 北道交遊竇了然，手持丹訣口談禪。
吾年方少不解事，貪酒放歌相助癲。
十載驅車道梁楚，汴水之陽一環堵。
著書直上窺鬻熊，鄭圃漆園聊爾汝。
旋聞瞥作去鄉行，聲迹相遼掃風雨。
我遭官縛未渠央，君割塵緣遽如許。
扁舟三月遡長川，故人投謁俄童顛。
周妻何肉敗吾事，成佛定輸靈運先。
此行歷涉佳山水，隨牒不妨行樂耳。
與君更結蓮社遊，徑取盂囊付舟尾。